বাংলাদেশে প্রাথমিক থেকে উচ্চতর শিক্ষা পর্যন্ত বিশাল এক জনগোষ্ঠী জড়িত। শিক্ষাকে একটি দেশের জাতির মেরুদণ্ড হিসেবে বিবেচনায় করা হয়। বিগত কয়েক বছরে আমরা দেখেছি, শিক্ষাকে কেন্দ্র করে শুধু বাণিজ্য না অসাধু প্রক্রিয়া শুরু হয়েছে। যার ফলে প্রাথমিক থেকে শুরু করে এসসসি, এইচএসসি ও অন্যান্য পরীক্ষায়, শিক্ষার্থীদের পরীক্ষাগুলো যতটা আনন্দদায়ক হওয়ার কথা ছিল, তা হয় না। সরকারের বিভিন্ন পদক্ষেপের কারণে নকল রোধ করা গেলেও, নতুন করে আরেকটি বিষাক্ত বিষয় প্রশ্ন ফাঁস যুক্ত হয়েছে পরীক্ষাগুলোতে। প্রশ্ন তৈরি থেকে শুরু করে পরীক্ষা অনুষ্ঠিত হওয়া পর্যন্ত এই প্রক্রিয়াটি অত্যন্ত জটিল, পবিত্রতম এবং গোপনীয় একটা বিষয়। শিক্ষা একদিকে যেমন মেধাবী সন্তান তৈরি করে, আরেকদিকে শিক্ষা ব্যবস্থার স্বচ্ছতা ছাত্রদের মধ্যে স্বচ্ছ প্রতিযোগিতার মানসিকতা তৈরি করে। এই প্রক্রিয়াকে নষ্ট করার জন্যেই প্রশ্ন ফাঁস করা হচ্ছে। আমরা যখন পরীক্ষা দিতাম তখন প্রশ্নপত্র ফাঁস বলে কিছু ছিল না। পরীক্ষায় একসময় নকল প্রবণতা ছিল। নকল করার প্রবণতা থেকে আমরা বেরিয়ে আসতে পেরেছি। তবে একটা প্রক্রিয়া থেকে বের হয়ে আসতে না আসতেই, আরেকটা নতুন অসাধু তৎপরতার মাধ্যমে শিক্ষা ব্যবস্থাকে চ্যালেঞ্জের মুখে ফেলে দেয় কিছু দুর্বৃত্ত। যার ফলে আমাদের শিক্ষার্থী ও শিক্ষার উপর নেতিবাচক প্রভাব পরে।